*Το Βήμα*, 5.7.1952

Κύπρος 1952

Βλέμματα εις την οικονομίαν

Σειρά εντυπώσεων του κ. Χρ. Δ. Λαμπράκη – 5

Ο εδαφικός πλούτος της Κύπρου προκαλεί τον θαυμασμόν και την έκπληξιν. Εις τας αγροτικάς περιοχάς Λεμεσού και Αμμοχώστου, αι πυκναί συστάδες των οπωροφόρων παρουσιάζουν ένα μοναδικόν θέαμα βλαστήσεως. Τρίτη κατά μέγεθος νήσος της Μεσογείου η Κύπρος, έχει προικισθή με ευφορώτατον έδαφος και εξαίρετο κλίμα. Το βαθυκόκκινο χώμα απλώνεται εις την μεγαλύτερην έκτασιν της επιφανείας της, αλλά κυριώτατα εις την πεδιάδα της Μεσαορίας, την κατ’ εξοχήν γεωργικήν περιφέρειαν. Η φυσική αυτή γονιμότης είλκυσεν ανέκαθεν τους κατοίκους και δι’ αυτό μέχρι σήμερον και παρ’ όλην την ανάπτυξιν της βιομηχανίας, το μεγαλύτερο μέρος των εργαζομένων δουλεύει την γην. Από τας 240 χιλιάδας βιοπαλαιστών αι 136 ασχολούνται με την γεωργίαν, και τας πρώτας θέσεις τας εις καλλιεργούμενα είδη κατέχουν τα δημητριακά, οι αμπελώνες, τα εσπεριδοειδή και η πατάτα, η οποία τόσον ευδοκιμεί ώστε να πραγματοποιούνται δύο εσοδείες ετησίως. Υπάρχει ακόμη σημαντική παραγωγή χαρουπιών, από τας μεγαλυτέρας εις τον κόσμον, και έλαιον κατωτέρας ποιότητος διά την εντοπίαν κατανάλωσιν.

Έχων υπ’ όψιν μου τας Βρεττανικάς οικονομικάς εκθέσεις περί Kύπρου, ανέμενα με ζωηρή περιέργεια και ενδιαφέρον να ιδώ τα περατωθέντα έργα και να παρακολουθήσω τας νεωτέρας μεθόδους καλλιεργείας. Μου ήσαν γνωσταί αι Βρεττανικαί απόψεις, αι οποίαι δημοσιεύονται συχνά εις τον Αγγλικόν τύπον, αι διαλαλούμεναι επιτυχίαι εις τον αγροτικόν τομέα και η βελτίωσις του βιωτικού επιπέδου των καλλιεργητών. Ήξευρα ακόμη ότι από το 1946 άρχισε να εφαρμόζεται και ένα *δεκαετές* πρόγραμμα διά την οικονομικήν ανάπτυξιν της Κύπρου. Τι αληθεύει όμως εξ όλων αυτών των μεγαλοπνόων σχεδίων και τι επραγματοποιήθη εκ των φημολογουμένων επιτεύξεων;

Η πραγματικότης δίδει την χαρακτηριστικήν απάντησιν. Η πρώτη απορία γεννάται όταν διασχίζοντας την χώραν διαπιστώνη κανείς ότι τεράστιαι εκτάσεις μένουν ακαλλιέργηται. Και διερωτάται, διατί ο αποδεδειγμένα πτωχός Κύπριος αγρότης δεν χρησιμοποιεί τα γόνιμα εδάφη που του προσφέρονται, και τι ωθεί τόσους νέους να μεταναστεύουν εφόσον υπάρχει εις την πατρίδα των άπλετος ζωτικός χώρος. Είναι απλή νεανική ανησυχία η μετανάστευσίς των, όπως διατείνονται πολλοί; Εγνώρισα Κυπρίους μετανάστας και διεπίστωσα ότι τα αίτια της εκριζώσεως από την πατρίδα των είναι καθαρώς οικονομικά. Το 1951 άφησαν την Κύπρον περί τους 3.800 μετανάσται, το ρεύμα δε αυτό βαίνει αυξανόμενον, αφού το 1949 είχαν φύγει μόνον χίλιοι και το 1950 τρεις χιλιάδες σχεδόν. Και έτσι, αι ανεκμετάλλευται γαίαι παραμένουν ένα μεγάλο ερωτηματικό. Εφόσον δεν υφίσταται καλλιέργεια εις έκτασιν, θα ώφειλε να αντισταθμισθή από την εντατικήν και επιστημονικήν, ανύπαρκτην όμως και αυτήν. Και εν τούτοις το παράδειγμα του τι θα ήτο δυνατόν να γίνη το έχει δώσει η Κυπροπαλαιστινιακή Εταιρεία, με τας φυτείας της εσπεριδοειδών και αμπελώνων εις το Φασούρι, περίχωρον της Λεμεσού. Εδώ συντελείται μια υποδειγματική εντατική εκμετάλλευσις, με αποτέλεσμα την καταπληκτικήν αύξησιν της στρεμματικής αποδόσεως. Η εις εσπεριδοειδή παραγωγή του αγροκτήματος αυτού υπερβαίνει σχεδόν την παραγωγήν *ολόκληρης* της αγροτικής περιφερείας Αμμοχώστου. Και έτσι εφθάσαμεν πλέον εις την βάσιν του προβλήματος. Δι’ όποιον επεσκέφθη την Κύπρον, τα Αγγλικά προπαγανδιστικά συνθήματα αποδεικνύονται εξωφθάλμως *απατηλά*. Ο γεωργός έχει αφεθή εις *πλήρη άγνοιαν* των σημερινών καλλιεργητικών μεθόδων, και επομένως αδυνατεί να βελτιώση την θέσιν του. Πλην ωρισμένων ερασιτεχνών γεωπόνων οι οποίοι εμφανίζονται σποραδικώς, δεν εστάλησαν επιστήμονες διά να καθοδηγήσουν συστηματικά τον πληθυσμόν της υπαίθρου και να τον προσαρμόσουν εις τας σημερινάς συνθήκας, που έπρεπε να είναι το πρώτον μέλημα μιας στοργικής Διοικήσεως. Αλλά και πάλιν δεν θα μετεβάλλετο η κατάστασις εάν δεν διευθετείτο προηγουμένως άλλη αγροτική έλλειψις της νήσου. Το ζήτημα της υδρεύσεως. Αι Κυπριακαί καλλιέργειαι διαιρούνται εις τρεις κατηγορίας. Η μία βασίζεται επί των τακτικών χειμερινών βροχών, η δεύτερη περιορίζεται εις την υγρασίαν που κρατεί το έδαφος κατά την άνοιξιν, και η τρίτη η θερινή στηρίζεται εις το νερό των πηγών και των φρεάτων που είναι όμως σπάνια. Εις το ζωτικώτατον αυτό θέμα, ο ρόλος της Διοικήσεως υπήρξε καθαρά *αρνητικός*. Ετοιμάσθησαν μεν και εδημοσιεύθησαν αρδευτικά σχέδια απαιτούντα δαπάνας ενός εκατομμυρίου λιρών, ελάχιστα όμως είναι τα ουσιαστικά έργα. Αντιλαμβάνεται κανείς όχι απλήν αδιαφορίαν, αλλά ακόμη και πραγματικήν *παρεμπόδισιν* της εργασίας. Αι επίσημαι εκθέσεις περί αρδεύσεως είναι το απατηλό παραπέτασμα, όπισθεν του οποίου λιμνάζει η πλήρης αδιαφορία διά την γεωργίαν. Ενώ οι γεωλόγοι βεβαιώνουν ότι εις το Κυπριακόν υπέδαφος υπάρχει άφθονο νερό, οι Άγγλοι διατείνονται πως η άντλησίς του είναι... περιττή και άσκοπη. Αυτή η δικαιολογία εδόθη εις Γερμανικήν Εταιρείαν, η οποία προσεφέρθη προπολεμικώς να ανοίξη αρτεσιανά φρέατα. Συγχρόνως, η Διοίκησις έλαβε τα μέτρα της και εξέδωκε Νόμον, ο οποίος *απαγορεύει* εις τον αγρότην ή τον κτηματίαν να σκάψη την γην ΠΛΕΟΝ ΤΟΥ ΕΝΟΣ ΜΕΤΡΟΥ ΒΑΘΟΣ, εάν δεν λάβη προηγουμένως σχετικήν άδειαν...

Θα ήτο σκόπιμον νομίζω, τόσον από καθάρας Εθνικής απόψεως όσον και ως πρόβλεψις διά το μέλλον, να επισκεφθούν την Κύπρον ειδικοί μελετηταί και να εξετάσουν τι θα είναι δυνατόν να γίνη τεχνικώς διά την αγροτικήν Κύπρον. Προ ολίγων μηνών ο Γενικός Γραμματεύς του Υπουργείου Συντονισμού κ. Αγαπητίδης επεσκέφθη την νήσον, αλλά εμελέτησεν αποκλειστικά σχεδόν τας δυνατότητας εκμεταλλεύσεως της Εκκλησιαστικής περιουσίας. Και αυτό, διά να είμεθα παρασκευασμένοι ώστε όταν συντελεσθή η Ένωσις, να εξασφαλίσωμεν αμέσως εις τον κάτοικον της υπαίθρου ό,τι του είναι αναγκαίον εις υλικά μέσα και εις καθοδήγησιν διά την αγροτικήν του προσπάθειαν. Είναι περιττόν ίσως να προστεθή το διατί δεν ηθέλησε ποτέ η Αγγλική Διοίκησις να μορφώση γεωργικά τον λαόν, και ελπίζω να κατέστησα αντιληπτόν ότι σήμερα πλέον η Ένωσις δεν πρόκειται να αποτελέση αποκλειστικά και μόνον την εκπλήρωσιν Ιδεολογικού πόθου και Εθνικού αιτήματος. Η Ένωσις θα σημάνη ακόμη την *αναβίωσιν* ενός ολοκλήρου λαού. Η υποχρέωσις λοιπόν της Ελλάδος ως Μητέρας πατρίδας είναι διπλή.

Εις τας νοτίας ακτάς της Κύπρου η θάλασσα ταράσσεται ακαταπαύστως. Κινούνται τα εμπορικά καράβια που έχουν τακτικά δρομολόγια εις την Αμμόχωστον, την Λεμεσόν και την Λάρνακα, τους τρεις πρωτεύοντας εμπορικούς λιμένας. Αι εξαγωγαί της νήσου κατευθύνονται προς όλην την υφήλιον, από της Ιαπωνίας η οποία αγοράζει άσβεστον και γόμμα χαρουπιών, μέχρι των Ηνωμένων Πολιτειών και της Αργεντινής. Η σπουδαιότερη όμως αγορά διά την Κύπρον είναι η Γερμανία με τέσσαρα περίπου εκατομμύρια λίρες κατά το 1951, εις την οποίαν αποστέλλονται γεωργικά και βιομηχανικά είδη. Συνολικώς αι εισαγωγαί υπερέβησαν τας εξαγωγάς το παρελθόν έτος κατά 3.954.483 λίρες. Υπό ομαλάς συνθήκας, η Κύπρος θα έπρεπε να είναι αυτοσυντήρητη όσον αφορά τα είδη διατροφής, με την παρούσαν όμως κατάστασιν αναγκάζεται να εισάγη σιτηρά δύο περίπου εκατομμυρίων λιρών. Τας προοριζομένας διά την Βρεττανικήν Κοινοπολιτείαν εξαγωγάς της, είναι *υποχρεωμένη* να τας διαθέτη εις εξευτελιστικάς τιμάς. Τα χαρούπια της νήσου επί παραδείγματι πωλούνται εις την *μισήν τιμήν* των Κρητικών, χωρίς να υφίσταται διαφορά ποιότητος. Λόγω του προστατευτισμού, μεγάλες ποσότητες πατάτας παραμένουν αδιάθεται και σαπίζουν εις τας αποθήκας. Σοβαρώτερη όμως ακόμη είναι η περίπτωσις των εσπεριδοειδών και του κρασιού, διά τα οποία η ακολουθουμένη πολιτική είναι φοβερά επιζημία. Ως μέλος της Κοινοπολιτείας η Κύπρος δεν δύναται να κάμη Συμβάσεις με άλλα κράτη, δεσμεύεται όμως αμέσως από την Aγγλίαν, η οποία επεμβαίνει και την υποχρεώνει πολλάκις εις περιττάς αγοράς. Απλό παράδειγμα: Ένα χαρακτηριστικό θέμα οικονομικόν, το οποίον εξελίσσεται εις πολιτικόν ζήτημα είναι η αγορά σωλήνων διά την ύδρευσιν της Λευκωσίας. Η Αγγλική δηλαδή Κυβέρνησις της νήσου *υποχρεώνει* τον Δήμαρχον να αγοράση τους υπ’ αυτής διατιθεμένους σωλήνας, που είναι και ακριβώτεροι αλλά και κατώτερης ποιότητος από τους προσφερομένους Ιταλικούς.

Με τα συστήματα αυτά απερροφήθη μεταπολεμικώς όλο το αποταμιευμένο Κυπριακό χρήμα. Ωστόσο, το εμπόριον ανθεί, και από απόψεως εξαγωγών, η Κύπρος φθάνει το ήμισυ του όλου σημερινού εξαγωγικού εμπορίου της Ελλάδος. Αυτό όμως πραγματοποιείται διά να κερδίση με το μέρος της η Βρεττανική Διοίκησις μεγάλο μέρος του αστικού πληθυσμού όπως και το κατώρθωσε μέχρις ωρισμένου σημείου.

Η θαλάσσια κίνησις είναι ζωηρή, αλλά μάταια θα αναζητήση ο Έλλην επισκέπτης το τυπικό γρι-γρι των νήσων του Αιγαίου και ψαρόβαρκες. Ο Κύπριος δεν είναι θαλασσινός και προ παντός δεν είναι ψαράς. Τον συνεκράτησεν η μεγάλη γονιμότης της γης, και τον απεμάκρυνεν από το κύμα και τους κινδύνους του. Κατεσκεύαζεν άλλοτε καράβια σε πάρα πολύ παλαιές εποχές διά ναυτικούς λαούς. Εχρησιμοποιούσε τα δάση του διά τους στόλους των Αιγυπτίων ή των Φοινίκων, ο ίδιος όμως δεν ενεπιστεύθη ποτέ την τύχην του εις το πέλαγος. Η τάσις του προς την γην τού στερεί έτσι τον οικονομικά αξιόλογον πόρον της αλιείας, τον οποίον μόνη η Ελλάς είναι εις θέσιν να προωθήση. Αντί της αλιείας όμως ο Κύπριος έχει επιδοθή εις την κτηνοτροφίαν και διατρέφει πολυάριθμα κοπάδια προβάτων και αιγών, συντηρεί πολλά ορνιθοειδή, και παραλλήλως κάμνει εξαγωγήν υποζυγίων εις την Ελλάδα. Τελευταίως εν τούτοις προσπαθεί να ελαττώση τον αριθμόν των αιγών αι οποίαι ερήμαξαν κυριολεκτικώς τα άλλοτε απέραντα δάση της νήσου και επιχειρεί ταυτόχρονα αναδάσωσιν διά να αποβή η Κύπρος αυτάρκης εις ξυλείαν. Ήδη αι δασικαί περιφέρειαι καλύπτουν το έν έκτον της επιφανείας της, υπολογίζεται δε πως εντός ολίγων ετών η ξυλεία θα καταστή και πάλιν πηγή σημαντικών προσόδων. Τα ωραιότερα και πλέον εκτεταμένα δάση ευρίσκονται εις την συστάδα ορέων της Νοτιοδυτικής πλευράς της νήσου προς την Πάφον. Πυκνά πεύκα και κέδροι καλύπτουν τις πλαγιές όπου έχουν ανεγερθή καλά ξενοδοχεία. Οι Πλάτρες, το Τρόοδος και ο Πρόδρομος είναι περίφημαι εξοχαί, μεγάλα κέντρα παραθερισμού όχι μόνον διά τους Κυπρίους, αλλά και δι’ όλην την Μέσην Ανατολήν. Πέρυσι ο Τουρισμός απέφερε περί το 1.000.000 λίρες, και σημειώνεται ότι εκ των 28.000 περιηγητών, οι περισσότεροι ήσαν Αιγύπτιοι, ενώ οι Έλληνες ήρχοντο τέταρτοι εις την σειράν με 1.500 μόνον επισκέπτας. Επειδή όμως οι περιηγηταί είναι πολλοί και εξασφαλισμένοι, διότι η φυσική καλλονή της Κύπρου και το χαμηλό κόστος της ζωής ελκύουν πάντοτε τους κατοίκους των Ανατολικών χωρών, ο Τουρισμός δεν εκοπίασε διά να εξουδετερώση πολλάς από τας υφισταμένας ελλείψεις. Οι δρόμοι είναι φοβερά στενοί και συνεπώς τα δυστυχήματα που σημειώνονται αλλεπάλληλα, αι δε ιαματικαί πηγαί έχουν εντελώς παραμεληθή.

ΧΡΗΣΤΟΣ Δ. ΛΑΜΠΡΑΚΗΣ